4. การประกอบธุรกิจของแต่ละสายผลิตภัณฑ์

ลักษณะผลิตภัณฑ์

บริษัทได้แบ่งกลุ่มผลิตภัณฑ์ออกเป็น 2 กลุ่ม คือ กลุ่มผลิตภัณฑ์สีอุตสาหกรรม กลุ่มผลิตภัณฑ์สีทาอาคาร
โดยมีรายละเอียด ดังนี้

1.  กลุ่มผลิตภัณฑ์สีอุตสาหกรรม

    1.  สีป้องกันสนิม (Protective Coating)

เป็นสีพิเศษทางด้านวิศวกรรมที่ใช้สำหรับทาโครงสร้างเหล็ก เพื่อป้องกันสนิม และทนทานต่อมลภาวะ
(อาทิ แสงแดด ไอน้ำเค็ม เป็นต้น) และสารเคมี รวมทั้งคงสภาพความสวยงามในอุตสาหกรรมหนัก
ให้มีอายุการใช้งานที่ยาวนาน ซึ่งโดยปกติหากจำแนกประเภทในเชิงวิศวกรรมแล้ว
สีป้องกันสนิมจะประกอบด้วย สีรองพื้น สีชั้นกลาง และสีทับหน้า ซึ่งแต่ละชั้นจะทำหน้าที่
และให้คุณสมบัติที่แตกต่างกัน ดังนี้

  สีรองพื้น : ใช้ป้องกันสนิมเหล็ก และให้ความยึดเกาะที่ดีกับผิวเหล็ก อาทิ สี Inorganic Zinc
  Primer เป็นต้น

  สีชั้นกลาง : ใช้เสริมความแข็งแรงให้กับระบบสี อาทิ สีอีพ๊อกซี่ เป็นต้น

  สีทับหน้า : ใช้ป้องกันพื้นผิวเหล็กจากสภาวะแวดล้อมภายนอก (แสงแดด ไอน้ำเค็ม สารเคมี)
  อาทิ สีโพลียูเรเทน เป็นต้น

2.  สีเคลือบไม้ (Timber Coating)

เป็นสีที่ใช้สำหรับเคลือบผิวไม้ให้เกิดความสวยงาม และคงทนต่อสภาพการใช้งานจริง
ซึ่งโดยทั่วไปมักใช้เคลือบหลายชั้นเพื่อให้ได้คุณสมบัติที่ต้องการ อาทิ ความเรียบเนียน เป็นเงา
ทนทานต่อสารเคมีที่มีในผลิตภัณฑ์ทำความสะอาด เป็นต้น

3.  สีอุตสาหกรรม (Industrial Coating)

เป็นสีที่ใช้เป็นส่วนประกอบหนึ่งในการผลิตสินค้าอุตสาหกรรมของโรงงานอุตสาหกรรมต่างๆ
ซึ่งประเภทของสีอุตสาหกรรมจะมีความหลากหลายและแตกต่างออกไปตามความต้องการของอุตสาหกรรมนั้นๆ

2.  กลุ่มผลิตภัณฑ์สีทาอาคาร

    1.  สีทาอาคาร (Decorative Paints)

เป็นสีที่ใช้สำหรับทาอาคาร บ้าน โรงแรม และสำนักงานทั่วไป
เพื่อให้เกิดความสวยงามและทนทานจากสภาวการณ์ต่างๆ
ซึ่งโดยทั่วไปสีทาอาคารจะประกอบไปด้วยสีรองพื้นและสีทับหน้า
โดยสีบางชนิดจะมีคุณสมบัติยืดหยุ่นต่อพื้นผิว ป้องกันน้ำรั่วซึม ทนเชื้อราทั้งภายนอกและภายใน
และสามารถเช็ด/ล้างสิ่งสกปรกได้ง่าย
นอกจากนี้สีทาอาคารบางชนิดยังสามารถสะท้อนความร้อนเพื่อประหยัดพลังงาน
และเป็นสีที่ไร้กลิ่นที่ใช้ทาภายในโดยไม่สร้างอาการแพ้ให้แก่ผู้อยู่อาศัยด้วย

ปัจจุบันบริษัทได้ดำเนินการจดทะเบียนลิขสิทธิ์ชื่อทางการค้าไว้จำนวนหนึ่ง
ซึ่งได้กระทำมาอย่างต่อเนื่อง เพื่อป้องกันการเลียนแบบจากคู่แข่งขัน

การตลาดและภาวการณ์แข่งขัน

1.  ภาวะอุตสาหกรรมและการแข่งขัน

1.  ภาวะอุตสาหกรรม

“สี” จัดว่าเป็นผลิตภัณฑ์เคมีภัณฑ์ขั้นปลาย ซึ่งมีการนำไปใช้ในกลุ่มอุตสาหกรรมต่างๆ ดังนั้น
การวิเคราะห์อุตสาหกรรมและการเติบโตของอุตสาหกรรมสีนั้น ขึ้นอยู่กับอุตสาหกรรมอื่นๆ
ที่ใช้สีเป็นส่วนประกอบ อาทิ อุตสาหกรรมยานยนต์ อุตสาหกรรมก่อสร้าง อุตสาหกรรมบรรจุภัณฑ์
อุตสาหกรรมเครื่องใช้ไฟฟ้า และอุตสาหกรรมสิ่งพิมพ์ เป็นต้น
ซึ่งอุตสาหกรรมสีสามารถแบ่งออกตามลักษณะการใช้งานได้ 2 กลุ่มใหญ่ๆ คือ

-   สีอุตสาหกรรม (Industrial Paint) อาทิ สีป้องกันสนิมสำหรับชิ้นส่วนรถยนต์
    สีป้องกันสนิมคุณภาพสูง สีทาเรือ สีสำหรับงานสิ่งพิมพ์ และสีเคลือบไม้ เป็นต้น

-   สีทาอาคาร (Decorative Paint) เป็นสีที่ใช้ในภาคอสังหาริมทรัพย์ และภาคครัวเรือน
    อาทิ สีน้ำพลาสติก สีน้ำมันหรือสีเคลือบเงา เป็นต้น

ปัจจุบันต้นทุนการผลิต วัตถุดิบ ค่าขนส่ง และค่าแรงที่ปรับตัวสูงขึ้น
ส่งผลกระทบต่อการผลิตไม้และเครื่องเรือน
และสภาวะเศรษฐกิจชะลอตัวของตลาดส่งออกหลักของไทย
ก็ยังคงส่งผลกระทบต่อการส่งออกสินค้าไม้และเครื่องเรือน

การผลิต การผลิตไม้และเครื่องเรือน ไตรมาส 1 ปี 2556 มีปริมาณ 1.97 ล้านชิ้น
เมื่อเทียบกับไตรมาสก่อนหน้า และเทียบกับช่วงเดียวกันของปีก่อนหน้า ลดลงร้อยละ 7.51 และ
10.05 ตามลำดับ เนื่องจากต้นทุนการผลิต เช่น วัตถุดิบ ค่าขนส่ง
และโดยเฉพาะค่าแรงที่ปรับตัวสูงขึ้นส่งผลกระทบเป็นอย่างมากต่อการผลิต
และความสามารถการแข่งขันด้านราคา

1.  ภาวะการแข่งขัน

ภาวะการแข่งขันของตลาดสีในประเทศไทย สามารถวิเคราะห์จากภาวะอุตสาหกรรมต่างๆ
ที่เกี่ยวเนื่องกับผลิตภัณฑ์สี โดยเบื้องต้นสามารถแบ่งได้ดังนี้

ตลาดสีอุตสาหกรรม :

การเจริญเติบโตของสีประเภทนี้ขึ้นกับการลงทุนในภาคอุตสาหกรรม
ไม่ว่าจะเป็นการก่อสร้างโรงงานผลิตไฟฟ้าเอกชน (IPP) และโรงงานผลิตไฟฟ้าเอกชนรายย่อย
(SPP) โรงงานปิโตรเคมี และโรงงานสาธารณูปโภคขั้นพื้นฐานต่างๆ
กอปรกับการสนับสนุนจากภาครัฐบาลในส่วนของงบประมาณการใช้จ่ายของภาครัฐบาล
เพื่อการลงทุนในระบบสาธารณูปโภคต่างๆ

สำหรับการผลิตไฟฟ้าเอกชน การจัดทำแผนพัฒนากำลังผลิตไฟฟ้าของประเทศไทย
โดยค่าพยากรณ์ความต้องการพลังไฟฟ้าสูงสุดสุทธิ เมื่อสิ้นปี 2573 จะมีค่าประมาณ 52,256
เมกะวัตต์ เพิ่มขึ้นจากปี 2554 เฉลี่ยปีละ 1,483 เมกะวัตต์ หรือเพิ่มขึ้นเฉลี่ยร้อยละ 4.16 ต่อปี
ในส่วนของพลังงานไฟฟ้าเมื่อสิ้นปี 2573 มีค่าประมาณ 346,767 ล้านหน่วย เพิ่มขึ้นจากปี 2554
เฉลี่ยปีละ 9,793 ล้านหน่วย หรือเพิ่มขึ้นเฉลี่ยร้อยละ 4.13 ต่อปี

(ที่มา : สำนักงงานนโยบายและพลังงาน กระทรวงพลังงาน)

แนวโน้มการขยายตัวของอุตสาหกรรมปิโตรเคมีไทยทั้งปี 2555
คาดว่าอัตราการขยายตัวจะค่อนข้างทรงตัวเมื่อเทียบกับปี 2554
ทั้งนี้ปัจจัยสำคัญน่าจะมาจากภาวะเศรษฐกิจในประเทศ
และต่างประเทศที่เป็นตลาดส่งออกหลักของไทย ได้แก่ ประเทศจีน และประเทศญี่ปุ่น
มีอัตราการขยายตัวที่ทรงตัว
จึงส่งผลให้การส่งออกและนำเข้าของผลิตภัณฑ์ปิโตรเคมีไทยมีอัตราการขยายตัวที่ต่ำตามไปด้วย
อย่างไรก็ตามภาคอุตสาหกรรมปิโตรเคมีของไทยมีแผนสร้างโรงงานผลิตพอลิเมทิลเมทาคริเลต
(PMMA) คาดว่าจะเปิดดำเนินการในปี 2558 รวมถึงมีแผนสร้างแครกเกอร์ระดับโลกอีก 2 หน่วย
ในทวีปเอเชียใช้แนฟธาและก๊าซเป็นวัตถุดิบตั้งต้น
รวมถึงมีแผนสร้างโรงงานผลิตภัณฑ์ต่อเนื่องขั้นปลายขณะนี้อยู่ระหว่างการเจรจากับบริษัทที่จะเข้ามาร่วมธุรกิจ
คาดว่าจะเปิดดำเนินการในอีก 2-3 ปีข้างหน้า นอกจากนี้ในเดือนพฤษภาคม 2555 โรงงานผลิต
PET ที่จังหวัดลพบุรี
ได้กลับมาดำเนินการอีกครั้งหลังจากต้องปิดยาวเนื่องจากเหตุอุทกภัยตั้งแต่ปลายเดือนกันยายน 2554

(ที่มา : สำนักงานเศรษฐกิจการเกษตร)

อุตสาหกรรมไม้และเครื่องเรือน :

การผลิตและจำหน่ายไม้และเครื่องเรือน ไตรมาส 2 ปี 2556
มีแนวโน้มทรงตัวจากผลกระทบของต้นทุนการผลิตที่ปรับตัวสูงขึ้น โดยเฉพาะค่าแรง อย่างไรก็ตาม
ภาคเอกชนมีแนวโน้มลงทุนเพื่อปรับปรุงการผลิตให้มีประสิทธิภาพสูงขึ้น
เพื่อทดแทนผลกระทบจากค่าแรง และจากการขาดแคลนแรงงาน
อีกทั้งการขยายตัวของธุรกิจอสังหาริมทรัพย์ในประเทศ โดยเฉพาะตามแนวรถไฟฟ้า
จะทำให้ความต้องการเครื่องเรือนทำด้วยไม้เพิ่มขึ้นด้วยเช่นกัน

การส่งออกผลิตภัณฑ์ไม้และเครื่องเรือน ไตรมาส 2 ปี 2556 มีแนวโน้มทรงตัว
เนื่องจากเศรษฐกิจของตลาดส่งออกหลักของไทย ได้แก่ สหรัฐอเมริกา และสหราชอาณาจักร
ยังมีความเปราะบาง และจากการแข็งค่าของเงินบาท ซึ่งทำให้สินค้าส่งออกของไทยมีราคาสูงขึ้น
และน่าจะเห็นผลกระทบที่ชัดเจนยิ่งขึ้นในไตรมาสนี้ อย่างไรก็ตาม ปัจจัยบวก คือ
การส่งออกไปยังญี่ปุ่น ซึ่งเป็นอีกหนึ่งตลาดหลัก เริ่มดีขึ้น จากสภาวะเศรษฐกิจที่มีเสถียรภาพมากขึ้น
รวมทั้งความต้องการของสินค้าในตลาดรองแถบเอเชียที่มีประสิทธิภาพ เช่น ประเทศสมาชิกอาเซียน
และประเทศแถบเอเซียใต้ รวมทั้งประเทศแถบตะวันออกกลาง
และตลาดประเทศเกิดใหม่ที่มีศักยภาพ เช่น แอฟริกาใต้ สำหรับการนำเข้าไม้และเครื่องเรือน
ไตรมาส 2 ปี 2556 มีแนวโน้มเพิ่มขึ้นจากการนำเข้าวัตถุดิบที่ใช้ในการผลิตเครื่องเรือนเป็นสำคัญ

(ที่มา : สำนักงานเศรษฐกิจอุตสาหกรรม กระทรวงอุตสาหกรรม)

ตลาดสีทาอาคาร :

ธุรกิจสีทาอาคารเป็นธุรกิจที่ขยายตัวตามการเติบโตของธุรกิจอสังหาริมทรัพย์
และธุรกิจก่อสร้างเป็นสำคัญไม่ว่าจะเป็นบ้านจัดสรร คอนโดมิเนียม อาคารสำนักงาน
และโรงงานอุตสาหกรรม รวมทั้งงานก่อสร้างและงานซ่อมแซม

[] อุตสาหกรรมก่อสร้างในปีมังกรที่ผ่านมาถือเป็นปีที่เติบโตสูงขึ้นอย่างมาก
ซึ่งแบ่งเป็นมูลค่าก่อสร้างภาคเอกชนและภาครัฐ เท่ากับ 431,307 ล้านบาท และ 496,633
ล้านบาท รวมทั้งสิ้น 927,940 ล้านบาท (เพิ่มขึ้นร้อยละ 12.8 จากเดิมปี 2554 ขยายตัวร้อยละ
1.6) ด้วยผลจากการซ่อมแซมสิ่งปลูกสร้างที่เสียหายจากเหตุการณ์มหาอุทกภัยเมื่อปลายปี 2554
กอปรกับการก่อสร้างของภาคเอกชนปรับตัวสูงขึ้น
โดยเฉพาะอสังหาริมทรัพย์ทั้งในกรุงเทพมหานครและต่างจังหวัด เช่น ขอนแก่น นครราชสีมา
และภูเก็ต เป็นต้น ซึ่งอยู่ในบริเวณที่เป็นพื้นที่เศรษฐกิจ
และตลอดแนวเส้นทางคมนาคมที่ทั้งได้รับการพัฒนาแล้วและอยู่ในแผนก่อสร้างตามแผนนโยบายภาครัฐ
เพื่อรองรับความต้องการอยู่อาศัยที่เพิ่มขึ้นของประชาชนในท้องถิ่น นอกจากนี้
โครงการก่อสร้างประเภทพาณิชยกรรม โรงแรม และอุตสาหกรรม ยังมีทิศทางปรับตัวเพิ่มขึ้น
เพื่อรองรับการลงทุนและการท่องเที่ยวที่ขยายตัว อย่างไรก็ดี
การกระตุ้นการลงทุนผ่านโครงการภาครัฐ ก็มีส่วนสนับสนุนให้อุตสาหกรรมก่อสร้างเติบโต

ด้วยผลกระทบจากเหตุการณ์น้ำท่วมครั้งใหญ่
บวกกับโครงสร้างพื้นฐานของประเทศยังไม่สามารถรองรับความต้องการได้ทั่วถึง
ปีนี้ภาครัฐจึงจะเน้นลงทุนโครงการขนาดใหญ่ ภายใต้กฎหมายพิเศษ 2 กลุ่ม คือ (1)
แผนบริหารจัดการทรัพยากรน้ำ
ตามพรก.ให้อำนาจกระทรวงการคลังกู้เงินเพื่อการวางระบบบริหารจัดการน้ำและสร้างอนาคตประเทศ
พ.ศ.2555 ด้วยกรอบวงเงิน 350,000 ล้านบาท
ซึ่งปัจจุบันอยู่ในขั้นตอนที่กลุ่มบริษัทที่ได้รับคัดเลือกเตรียมเสนอร่างขอบเขตของงาน (Term of
Reference: TOR) โดยคาดว่าจะเริ่มเห็นความก้าวหน้าโครงการก่อสร้าง
ช่วงครึ่งหลังของปีนี้และ (2) แผนลงทุนพัฒนาโครงสร้างพื้นฐานระยะยาว 7 ปี (ช่วง
2556-2563) ด้วยกรอบวงเงินลงทุน 2,2700,000 ล้านบาท
ซึ่งปัจจุบันอยู่ในขั้นตอนที่ภาครัฐกำลังจะออก
พรบ.ให้อำนาจกระทรวงการคลังกู้เงินเพื่อลงทุนโครงสร้างพื้นฐานด้านการขนส่งของประเทศ ฉะนั้น
การลงทุนที่จะเริ่มก่อสร้างจริงภายในปีนี้จากแผนการลงทุนในส่วนนี้อาจยังมีน้อย ทั้งนี้
แผนการลงทุนดังกล่าวเน้นการพัฒนาและปรับปรุงโครงข่ายคมนาคมและโลจิสติกส์ ภายใต้ 3
ยุทธศาสตร์ในการพัฒนา คือ 1) การเชื่อมต่อการเดินทางและการขนส่งกับภูมิภาค
โดยการเพิ่มประสิทธิภาพการให้บริการของประตูการขนส่งที่มีศักยภาพ
และการปรับปรุงโครงข่ายเชื่อมโยงรองรับการเข้าสู่ประชาคมเศรษฐกิจอาเซียน
(Connectivity) 2) การมุ่งสู่การขนส่งที่ยั่งยืน (Sustainability) และ 3)
การยกระดับความคล่องตัว (Mobility) ในการเดินทางและการขนส่งไปสู่ศูนย์กลางของภูมิภาค
(Hub) ทั่วประเทศ ทั้งนี้ ในจำนวนนั้น
ส่วนใหญ่เป็นงบประมาณการพัฒนาโครงสร้างพื้นฐานด้านคมนาคมขนส่ง ที่มีกรอบวงเงินสูงถึง
2,000,000 ล้านบาท โดยจากข้อมูลของกระทรวงคมนาคม ณ วันที่ 12 กุมภาพันธ์ 2556 ที่ผ่านมา
เห็นได้ว่าแผนพัฒนาโครงสร้างพื้นฐานด้านคมนาคม ประกอบด้วยการพัฒนาระบบราง
คิดเป็นสัดส่วนสูงถึงร้อยละ 80 หรือวงเงิน 1,600,000 ล้านบาท
เนื่องจากเป็นโครงการที่มีความจำเป็นต้องเร่งพัฒนา
บนเป้าหมายเพื่อช่วยลดต้นทุนการขนส่งวัตถุดิบและสินค้าภายในประเทศ
และเพื่อรองรับอุปสงค์ที่จะเพิ่มขึ้น ภายหลังเปิดเสรีการค้าและลงทุนอาเซียนในปี 2558
สำหรับโครงการส่วนที่เหลือเป็นการพัฒนาระบบการคมนาคมขนส่งทางถนนและน้ำ
คิดเป็นประมาณร้อยละ 12 (200,000 ล้านบาท) และร้อยละ 2 (30,000 ล้านบาท) ตามลำดับ
ส่วนที่เหลือเป็นค่าลงทุนในส่วนของด่านศุลกากรและเงินสำรองจ่าย
ซึ่งภายใต้แผนการลงทุนโครงสร้างพื้นฐานคมนาคมนี้ คาดว่าจะมีบางโครงการเริ่มเปิดประมูล
ในช่วงครึ่งหลังของปี 2556 ยกตัวอย่างเช่น รถไฟฟ้าสายสีส้ม ช่วงศูนย์วัฒนธรรม-มีนบุรี (วงเงิน
80,000 ล้านบาท) รถไฟความเร็วสูง ช่วงกรุงเทพมหานคร - เชียงใหม่ (วงเงิน 380,000
ล้านบาท) โดยระยะแรกคาดว่าจะเริ่มก่อสร้าง ช่วงกรุงเทพมหานคร - อ.ภาชี จ.อยุธยา ก่อน
เพื่อทดสอบระบบราง

[] นอกจากการขยายตัวของโครงการก่อสร้างภาครัฐ
ทางด้านภาคเอกชนก็มีทิศทางเติบโตมากขึ้นเช่นกัน
ซึ่งพิจารณาจากพื้นที่อนุญาตก่อสร้างที่ผ่านมาปรับตัวเพิ่มขึ้นสูง
โดยเฉพาะภาคอสังหาริมทรัพย์ที่กำลังขยายตัวสูงขึ้น
ซึ่งได้รับปัจจัยบวกจากภาวะเศรษฐกิจที่เริ่มปรับตัวดีขึ้นประกอบกับผลที่เกิดขึ้นจากการพัฒนาโครงสร้างพื้นฐานของภาครัฐ
ส่งผลให้เกิดการพัฒนาเมืองและความเจริญในพื้นที่
ทำให้ประชาชนเข้าไปตั้งถิ่นฐานทั้งเพื่อเป็นอยู่อาศัยและประกอบอาชีพมากขึ้น
เมื่อมีความสะดวกในการเดินทางและความพร้อมของระบบสาธารณูปโภคพื้นฐานที่จำเป็นเพิ่มขึ้น
ก็ส่งผลให้ภาคเอกชนเข้าไปลงทุนมากขึ้น ไม่ว่าจะเป็นโครงการหมู่บ้านจัดสรร คอนโดมิเนียม
และโรงงานอุตสาหกรรม เพื่อตอบสนองความต้องการที่ขยายตัว โดยช่วงครึ่งปีแรกนี้
คาดว่าการเติบโตของการก่อสร้างในกลุ่มอสังหาริมทรัพย์ที่มีแนวโน้มเพิ่มขึ้นสูงนั้น
จะเป็นแรงผลักดันสำคัญที่ทำให้การก่อสร้างไทยโดยรวมขยายตัวขึ้น
ในช่วงที่โครงการก่อสร้างขนาดใหญ่ของภาครัฐยังอยู่ระหว่างเตรียมแผนดำเนินงาน

อย่างไรก็ดี อาจกล่าวได้ว่า
การก่อสร้างกลุ่มอสังหาริมทรัพย์ของภาคเอกชนที่ปรับตัวเพิ่มขึ้นปัจจุบันได้รับอานิสงส์จากโครงการก่อสร้างภาครัฐที่เข้าไปลงทุนแล้ว
ชี้ให้เห็นว่า โครงการก่อสร้างภาครัฐ มีบทบาทสำคัญที่ก่อให้เกิดการพัฒนาเมือง
ทั้งทางตรงและทางอ้อม และนำมาซึ่งการเติบโตของอุตสาหกรรมก่อสร้างโดยรวมของไทย
ช่วงครึ่งหลังของปีนี้
คาดว่าผลจากความก้าวหน้าของโครงการก่อสร้างภาครัฐสำหรับแผนบริหารจัดการทรัพยากรน้ำ
บวกกับโครงการก่อสร้างโครงสร้างพื้นฐานที่ดำเนินงานต่อเนื่องจากปีก่อน อาทิ รถไฟฟ้าสายสีม่วง
(ช่วงบางใหญ่ - บางซื่อ) และสายสีน้ำเงิน (ช่วงหัวลำโพง - บางแค และบางซื่อ - ท่าพระ)
จะเป็นแรงผลักดันสำคัญที่ทำให้ภาพรวมอุตสาหกรรมก่อสร้างไทยในปีนี้ ขยายตัวอย่างต่อเนื่อง

แม้จะมีปัจจัยลบที่ต้องเผชิญ แต่ด้วยแรงผลักดันจากโครงการก่อสร้างจากทั้งภาครัฐและเอกชน
ศูนย์วิจัยกสิกรไทย จึงคาดว่า ในปี 2556 มูลค่าก่อสร้างของไทย จะเติบโตเพิ่มขึ้น ราวร้อยละ
10.5 - 12.9 คิดเป็นมูลค่า 1,025,000 – 1,047,500 ล้านบาท
(จากเดิมปีที่ผ่านมาขยายตัวร้อยละ 12.8)
ซึ่งแบ่งออกเป็นการก่อสร้างของภาครัฐและเอกชนในสัดส่วน 45:55

สรุปโครงการพาณิชยกรรมของภาคเอกชนที่น่าจะเริ่มก่อสร้างในปี 2555-2557 (ล้านบาท)

[]

ตารางแสดงบริษัทคู่แข่งในตลาดสีอุตสาหกรรม และสีทาอาคาร

+----------------------------------------+-----------------------------+
| ผู้ผลิต/จำหน่าย                            | กลุ่มผลิตภัณฑ์                   |
+----------------------------------------+-----------------------------+
| 1.  บริษัท แอ็กโซ่ โนเบิล โค้ทติ้ง จำกัด        | สีอุตสาหกรรม                  |
+----------------------------------------+-----------------------------+
| 2.  บริษัท ทีโอเอ ชูโกกุ จำกัด               | สีอุตสาหกรรม                  |
+----------------------------------------+-----------------------------+
| 3.  บริษัท โจตัน จำกัด                     | สีอุตสาหกรรม                  |
+----------------------------------------+-----------------------------+
| 4.  บริษัท ไทย ดีเอนที เพนท์ จำกัด           | สีอุตสาหกรรม                  |
+----------------------------------------+-----------------------------+
| 5.  บริษัท เบเยอร์ จำกัด                   | สีอุตสาหกรรม                  |
+----------------------------------------+-----------------------------+
| 6.  บริษัท ทีโอเอเพ้นท์ (ประเทศไทย) จำกัด    | สีอุตสาหกรรม / สีทาอาคาร       |
+----------------------------------------+-----------------------------+
| 7.  บริษัท นิปปอนเพ้นท์ (ประเทศไทย) จำกัด    | สีทาอาคาร                    |
+----------------------------------------+-----------------------------+
| 8.  บริษัท อั๊กโซ่ โนเบล เพ้นท์ (ประเทศไทย)   | สีทาอาคาร                    |
|     จำกัด                               |                             |
+----------------------------------------+-----------------------------+

1.  การตลาด

 กลยุทธ์การแข่งขัน

1.  กลยุทธ์ด้านสินค้าหรือผลิตภัณฑ์ (Product)

บริษัทให้ความสำคัญกับการพัฒนาคุณภาพผลิตภัณฑ์อย่างต่อเนื่อง
กอปรกับการให้ความสำคัญกับการพัฒนาผลิตภัณฑ์ให้มีความหลากหลายด้วยการใช้เทคโนโลยีการผลิตที่ทันสมัย
ควบคู่ไปกับความชำนาญของบุคลากรบริษัทที่มีอยู่ นอกจากนี้
บริษัทยังเน้นการให้คำแนะนำและ/หรือบริการหลังการขายแก่ลูกค้า
ซึ่งถือเป็นนโยบายที่ผู้บริหารบริษัทให้ความสำคัญเป็นอย่างยิ่ง

2.  กลยุทธ์ด้านราคา (Price)

บริษัทเน้นการกำหนดราคาในระดับที่ใกล้เคียงหรือสูงกว่าคู่แข่งขันเล็กน้อย
ตามประเภทและคุณภาพของสินค้า
ซึ่งการกำหนดราคาสินค้าของบริษัทที่สูงกว่าคู่แข่งเป็นผลมาจากสินค้าของบริษัทเป็นสินค้าที่ได้มาตรฐานและมีคุณภาพสูง
กอปรกับความสามารถในการผลิตสินค้าที่สอดคล้องกับความต้องการที่หลากหลายของลูกค้า

3.  กลยุทธ์ด้านการจำหน่าย และช่องทางการจัดจำหน่าย (Place)

บริษัทเน้นการจำหน่ายผลิตภัณฑ์ โดยใช้กลยุทธ์ทางการตลาดในเชิงรุกจากทีมขายผ่าน 4 ช่องทาง
ได้แก่ การจำหน่ายโดยวิธีขายตรง
โดยให้พนักงานขายแต่ละคนทำหน้าที่ในการนำเสนอสินค้าให้กับลูกค้าโดยตรง,
การจำหน่ายผ่านตัวแทนจำหน่าย โดยบริษัทมุ่งเน้นการจำหน่ายให้ครอบคลุมทั่วทุกภูมิภาคในประเทศ
อาทิ ภาคกลาง, ภาคเหนือ, ภาคอีสาน และภาคใต้ เป็นต้น ซึ่งปัจจุบันบริษัทมีตัวแทนจำหน่ายกว่า
20 รายทั่วประเทศ, การจำหน่ายผ่านร้านค้าปลีกขนาดใหญ่ (Modern Trade)
ปัจจุบันบริษัทมีการจำหน่ายผ่าน Home Pro จำนวน 10 สาขา และ Global House จำนวน 2
สาขา และการเข้าร่วมประมูลงานจากผู้รับเหมา
โดยบริษัทเข้าร่วมประมูลงานจากผู้รับเหมาที่ได้รับงานจากผู้ว่าจ้าง ซึ่งบริษัทเป็นหนึ่งในบริษัทที่อยู่ใน
Vendor List ของผู้รับเหมามาเป็นระยะเวลากว่า 25 ปี

4.  กลยุทธ์ด้านการส่งเสริมการขาย (Promotion)

บริษัทให้ความสำคัญกับการโฆษณาประชาสัมพันธ์สินค้าของบริษัทให้เข้าถึงกลุ่มลูกค้าเป้าหมายโดยตรง
ควบคู่ไปกับการให้ความสำคัญกับการให้บริการหลังการขาย
รวมถึงการจัดส่งสินค้าให้กับลูกค้าอย่างรวดเร็วตามความต้องการ และการพยายามเก็บสต๊อกสินค้า
เพื่อให้ลูกค้าที่มีสายงานการผลิตอย่างต่อเนื่องมั่นใจได้ว่าจะมีสินค้าใช้จนเสร็จงาน
นอกจากนี้บริษัทยังให้บริการอบรมเพื่อเพิ่มพูนความรู้ความเข้าใจเกี่ยวกับการใช้สีให้กับบุคลากรของลูกค้า
เพื่อให้เกิดความรู้ทางด้านการใช้สีอย่างแท้จริง รวมถึงฝึกทักษะการใช้สีที่ถูกต้อง
เพื่อเพิ่มความรู้และถือเป็นการสร้างความสัมพันธ์และการมีส่วนร่วมระหว่างลูกค้าและบริษัท

1.  กลุ่มลูกค้าเป้าหมาย

กลุ่มลูกค้าเป้าหมายหลักของบริษัทได้แก่กลุ่มผู้ประกอบการในอุตสาหกรรมที่เกี่ยวข้องกับพลังงานและการก่อสร้างงานโครงเหล็กต่างๆ
อาทิ โรงงานอุตสาหกรรมปิโตรเคมี โรงกลั่นน้ำมัน โรงผลิตไฟฟ้า
แท่นขุดเจาะน้ำมันและก๊าซในอ่าวไทยเพื่อป้องกันสนิมเหล็ก โดยลูกค้ากลุ่มเป้าหมายรองลงมาได้แก่
กลุ่มผู้ประกอบการที่ดำเนินธุรกิจอสังหาริมทรัพย์ ธุรกิจส่งออกเฟอร์นิเจอร์
โดยบริษัทไม่มีการพึ่งพิงการจำหน่ายสินค้ากับลูกค้ารายใดรายหนึ่งเกินกว่าร้อยละ 30
ของยอดจำหน่ายรวม

การจัดหาผลิตภัณฑ์

ปัจจุบันบริษัทมีกำลังการผลิตรวมทั้งสิ้นประมาณ 5,250,000 ลิตร/ปี
โดยบริษัทมีอัตราการใช้กำลังการผลิต (Utilization Rate) ประมาณร้อยละ 65
ของกำลังการผลิตรวม
ทั้งนี้ขึ้นอยู่กับความยากง่ายและรายละเอียดการผลิตในแต่ละช่วงเวลาที่เกิดจากความต้องการสั่งซื้อของลูกค้า
ทั้งนี้ บริษัทไม่ได้มีการพึ่งพิงการจัดซื้อวัตถุดิบจากผู้จัดจำหน่ายวัตถุดิบรายใดรายหนึ่งเกินกว่าร้อยละ
30 ของมูลค่าการจัดซื้อทั้งหมดของบริษัท

วัตถุดิบหลักที่ใช้ในการผลิตสินค้ามี 4 ประเภท คือ

1.  สารเรซิน (Resin) : เป็นสารเคมีที่เป็นตัวกำหนดคุณลักษณะของสี อาทิ ความแข็ง
    ความทนทานต่อน้ำ และสภาพภูมิอากาศ เป็นต้น

2.  ตัวให้สี (Pigment) :
    เป็นสารเคมีที่ทำให้เกิดสีสันตามความต้องการและตามสูตรที่กำหนดโดยตัวให้สี หรือ Pigment
    มีทั้งแบบที่เป็นผงและของเหลว

3.  ตัวทำละลาย (Solvent) : มีคุณสมบัติช่วยละลายส่วนผสมของวัตถุดิบให้เข้าเป็นเนื้อเดียวกัน
    และลดความหนืดเพื่อทำให้สามารถใช้งานได้ง่าย

4.  ตัวเติมคุณสมบัติ (Additive) :
    เป็นสารเคมีที่ใช้เพื่อเพิ่มเติมคุณสมบัติพิเศษบางประการของสีแต่ละชนิด อาทิ ลดการเป็นฟอง
    ป้องกันรังสีอัลตร้าไวโอเลต ป้องกันเชื้อรา เป็นต้น

ทั้งนี้ การผลิตสีแต่ละชนิดจะมีขั้นตอนการผลิตที่คล้ายคลึงกัน แต่ส่วนผสม สูตรการผลิตสี
และการตรวจสอบคุณภาพจะมีความแตกต่างกันในรายละเอียดตามคุณสมบัติของสีแต่ละประเภท

สัญญาสำคัญที่เกี่ยวข้องในการดำเนินธุรกิจ

1.  สัญญาระหว่างบริษัทกับ PPG

สัญญาสั่งผลิตสีป้องกันสนิม (Special Manufacturing Agreement)
และสัญญาให้เป็นผู้แทนจำหน่ายสีป้องกันสนิมในประเทศไทย (Distributor Agreement)

สัญญาสั่งผลิตและจำหน่ายสินค้าให้กับ PPG

+--------------+---+-----------------------------------------------------+
| วันที่ทำสัญญา    | : | วันที่ 24 พฤศจิกายน 2553                                |
+--------------+---+-----------------------------------------------------+
| คู่สัญญา        | : | PPG Coating (Thailand) Co., Ltd. (“PPG”) กับ         |
|              |   |                                                     |
|              |   | บริษัท ไดเมท (สยาม) จำกัด (มหาชน) (“บริษัท”)             |
+--------------+---+-----------------------------------------------------+
| ระยะเวลาผูกพัน | : | 3 ปี นับจากวันที่ลงนามสัญญา (ตั้งแต่วันที่ 24 พฤศจิกายน 2553     |
|              |   | ถึงวันที่ 31 ธันวาคม 2556)                               |
+--------------+---+-----------------------------------------------------+

สัญญาให้เป็นผู้แทนจำหน่ายสินค้าให้กับ PPG

+--------------+---+-----------------------------------------------------+
| วันที่ทำสัญญา    | : | วันที่ 24 พฤศจิกายน 2553                                |
+--------------+---+-----------------------------------------------------+
| คู่สัญญา        | : | PPG Coating (Thailand) Co., Ltd. (“PPG”) กับ         |
|              |   |                                                     |
|              |   | บริษัท ไดเมท (สยาม) จำกัด (มหาชน) (“บริษัท”)             |
+--------------+---+-----------------------------------------------------+
| ระยะเวลาผูกพัน | : | 3 ปี นับจากวันที่ลงนามสัญญา (ตั้งแต่วันที่ 24 พฤศจิกายน 2553     |
|              |   | ถึงวันที่ 31 ธันวาคม 2556)                               |
+--------------+---+-----------------------------------------------------+

2.  สัญญาระหว่างบริษัทกับ VALSPAR^(/1)
    (สัญญาการรับการสนับสนุนด้านเทคโนโลยีด้านการผลิต)

+--------------+---+-----------------------------------------------------+
| วัน           | : | 14 ตุลาคม 2545                                       |
| ที่ทำสัญญา^(/2) |   |                                                     |
+--------------+---+-----------------------------------------------------+
| คู่สัญญา        | : | Valspar Paint (Australia) Pty Ltd. (“VALSPAR”) กับ   |
|              |   |                                                     |
|              |   | บริษัท ไดเมท (สยาม) จำกัด (มหาชน) (“บริษัท”)             |
+--------------+---+-----------------------------------------------------+
| ระยะเวลาผูกพัน | : | 3 ปี (ตั้งแต่วันที่ 1 กรกฎาคม 2556 ถึงวันที่ 30 มิถุนายน 2559)   |
|              |   |                                                     |
|              |   | ภายใน 3 เดือนก่อนครบกำหนดอายุสัญญา                      |
|              |   | คู่สัญญาฝ่า                                             |
|              |   | ยใดฝ่ายหนึ่งสามารถส่งหนังสือแจ้งความประสงค์ขอต่ออายุสัญญาออกไป |
|              |   | ซึ่งจะสามารถต่ออายุสัญญาได้อีกคราวละ 3 ปี                   |
+--------------+---+-----------------------------------------------------+
| ค่าลิขสิทธิ์      | : | คิดเป็นร้อยละของยอดขายสินค้าสุทธิหรือขั้นต่ำ                   |
| (Royalty     |   | ขึ้นอยู่กับส่วนไหนจะมากกว่า ตามประเภทสินค้า                  |
| Fee)         |   | โดยชำระเป็นรายไตรมาส                                 |
+--------------+---+-----------------------------------------------------+

หมายเหตุ : /1 = Valspar Paint (Australia) Pty Ltd. (“VALSPAR”) เป็นบริษัทผู้ผลิตและจำหน่ายสี มีสำนักงานใหญ่ตั้งอยู่ที่ประเทศสหรัฐอเมริกา ได้ซื้อกิจการทั้งหมดของ Wattyl Australia Pty Ltd. (“Wattyl”) เมื่อปี 2554

  /2 = วันที่ทำสัญญา (14 ตุลาคม 2545) เนื่องจากเป็นสัญญาที่ทำไว้เดิมกับ Wattyl
  และเป็นสัญญาต่อเนื่องหลังจาก VALSPAR ซื้อกิจการจาก Wattyl และยังคงให้ลิขสิทธิ์
  (Licence) แก่บริษัท

ผลกระทบต่อสิ่งแวดล้อม

บริษัทมุ่งเน้นและให้ความสำคัญกับการปฏิบัติเพื่อป้องกัน
และลดผลกระทบต่อสิ่งแวดล้อมอย่างเคร่งครัด และสม่ำเสมอมาโดยตลอด
โดยมีการให้ความรู้และฝึกอบรมกับพนักงาน รวมทั้งมีข้อปฏิบัติเกี่ยวกับระเบียบการทำงาน
และข้อควรระมัดระวังในการปฏิบัติการเพื่อลดผลกระทบต่อสิ่งแวดล้อม
และโอกาสที่จะเกิดอันตรายจากการปฏิบัติงาน
อีกทั้งยังมีนโยบายที่จะดำเนินการปรับปรุงระบบและกระบวนการผลิต คลังสินค้า
และสถานที่เพื่อให้สอดคล้องกับมาตรฐานนโยบายสิ่งแวดล้อม ISO 14000)

งานที่ยังไม่ได้ส่งมอบ

- ไม่มี -